Virallinen lehti nro C 174 , 08/06/1998 s. 0108



KIRJALLINEN KYSYMYS E-3721/97 komissiolle esittäjä(t): Bryan Cassidy (PPE) (21. marraskuuta 1997) Aihe: Rakennusmateriaalien yhtenäismarkkinoiden edistyminen Olen aiemmin kysynyt Euroopan komissiolta (kysymys n:o E-3170/96 ((EYVL C 105, 3.4.1997, s. 62. ))) yhtenäismarkkinoilla kaupattavien rakennusmateriaalien testausmenetelmien kehittämisen edistymisestä, ja ymmärtääkseni päätös testausmenetelmän valinnasta tehdään pian. Useita Euroopassa esiintyneitä suuria tulipaloja koskevien tuoreiden tietojen perusteella haluaisin komission vakuuttavan minulle, että valittava menetelmä tulee olemaan sellainen, jossa huomioidaan kaikki tärkeät näkökohdat, myös savun kehittäminen, sillä savu kuuluu pääasiallisiin kuoleman aiheuttajiin tulipaloissa. Ymmärtääkseni kansainvälinen standardi, ISO 9705, on jo olemassa ja sitä sovelletaan useissa jäsenvaltioissa. Koska vapaan kaupan vakiinnuttaminen myös yhtenäismarkkinoiden rajojen ulkopuolella on erittäin tärkeää Euroopan yrityksille, haluaisin pyytää komissiota varmistamaan, että tämä standardi, tai suoraan ISO 9706:een verrattavissa oleva eurooppalainen standardi, tulee valituksi. Läheisyysperiaatteesta tulisi pitää kiinni niin suuressa määrin kuin mahdollista, mutta silloin kun Euroopan kansalaisten henki on kyseessä, on myös äärimmäisen tärkeää varmistaa, että kaikissa jäsenvaltioissa sovelletaan materiaalin erilaistamista koskevia perusvaatimuksia, ja että vaatimuksissa otetaan huomioon kaikki asianomaisiin tuotteisiin liittyvät riskitekijät. Pyytäisin komissiota vahvistamaan, että näin tulee tapahtumaan, kun rakennusmateriaalien testausmenetelmistä ja standardeista päätetään. Komission jäsenen Martin Bangemannin komission puolesta antama vastaus (8. tammikuuta 1998) Komissio on 9. syyskuuta 1994 tekemässään päätöksessä 94/611/EY ((EYVL L 241, 16.9.1994. )) rakennusalan tuotteita koskevan jäsenvaltioiden lainsäädännön lähentämisestä 21. joulukuuta 1988 annetun direktiivin 89/106/ETY ((EYVL L 40, 11.2.1989. )) 20 artiklan soveltamisesta määritellyt viisi niistä kuudesta testausmenetelmästä, joita käytetään rakennusalan tuotteiden luokitteluun niiden paloteknisen käyttäytymisen suhteen. Kuudes testi eli yksittäisen palavan esineen (Single Burning Item) testi, jota sovelletaan kaikkiin tuotteisiin lattiapinnoitteita lukuun ottamatta, on kuitenkin vaatinut jatkokehittelyä. Kun oli saatu loppuun koeohjelma, jossa 15 eurooppalaista laboratoriota oli kukin testannut 30 rakennusalan tuotetta kolmeen kertaan, komissio kysyi jäsenvaltioiden lausuntoa yksittäisen palavan esineen testausmenetelmästä 2. ja 3. joulukuuta 1997 järjestetyssä pysyvän rakennusalan komitean kokouksessa. Kaikkien jäsenvaltioiden kansallisesta paloturvallisuuslainsäädännöstä vastaavat viranomaiset olivat jo olleet täysin mukana testausmenetelmän kehittelyssä. Pysyvä komitea antoi määräenemmistöllä (13 jäsenvaltiota puolesta, yksi vastaan ja yksi pidättäytyi äänestämästä) myönteisen lausunnon testausmenetelmän hyväksymisestä. Pysyvä komitea päätti myös antaa Euroopan standardointikomitealle (CEN) toimeksiannon kehittää testausmenetelmää koskeva eurooppalainen standardi. Komissio haluaa korostaa, että kaikki päätöksessä 94/611/EY huomioidut palotekniset muuttujat, savunmuodostus mukaan lukien, ovat edelleen mukana. Savunmuodostus on yksi niistä viidestä muuttujasta, joita yksittäisen palavan esineen testissä mitataan. Lisäksi kansainvälinen standardi ISO 9705 on säilytetty koko luokitusjärjestelmän vertailuhahmotelmana. Komissio katsoo, että kaikkia kuutta testausmenetelmää kuvaaviin eurooppalaisiin standardeihin perustuva eurooppalainen luokitusjärjestelmä riittää kattamaan kaikki tarvittavat paloturvallisuuteen liittyvät tekijät ja erottamaan eri rakennusalan tuotteet toisitaan. Järjestelmässä kunnioitetaan myös jäsenvaltioiden oikeutta säädellä rakennusturvallisuutta omien erilaisten perinteidensä mukaisesti ja vahvistaa kansalaisiaan ajatellen riittävät turvallisuustasot.